(ଅତାବିରା) ଗଣ ଇସ୍ତାହାର ୧୩/୦୬ - ବରଗଡ଼ ଜିଲ୍ଳା ଅତାବିରା ଥାନା ଦେବାହାଲ ଗ୍ରାମର ବରିଷ୍ଠ ଚାଷୀ ନେତା ଗଙ୍ଗା ପ୍ରସାଦ ବେହେରାଙ୍କ ୬୮ ବର୍ଷ ବୟସରେ ଆଜି ସକାଳେ ପରଲୋକ ଘଟିଛି । ସେ ଗତ କିଛି ମାସ ହେବ କର୍କଟ ରୋଗରେ ପୀଡ଼ିତ ଥିଲେ । ବରଗଡ଼ ଜିଲ୍ଳାରେ ସମତା ଭବନକୁ କେନ୍ଦ୍ର କରି ଗଢି ଉଠିଥିବା କୃଷକ ସଙ୍ଗଠନର ସେ ଜଣେ ଆଗଧାଡ଼ିର ସଙ୍ଗଠକ ଭାବରେ ଆଜୀବନ ସକ୍ରିୟ ଥିଲେ । କୃଷକ ସଙ୍ଗଠନର ବିଭିନ୍ନ ଆନ୍ଦୋଳନରେ ତାଙ୍କର ସଂପୃକ୍ତି ରହିଥିଲା । ରାଜ୍ୟ ତଥା ରାଜ୍ୟ ବାହାରେ କୃଷକଙ୍କ ଅଧିକାରକୁ ନେଇ ଅନୁଷ୍ଠିତ ସମାବେଶ ଏବଂ କାର୍ଯ୍ୟକ୍ରମ ମାନଙ୍କରେ ସେ ଯୋଗଦେିଥିଲେ । ରେଙ୍ଗାଲିକେମ୍ପ ଟ୍ରାକ୍ଟର ଆନ୍ଦୋଳନ, ବରଗଡ଼ ଜର୍ଜ ହାଇସ୍କୁଲ ପଡ଼ିଆ ଏøତିହାସିକ ଚାଷୀ ସମାବେଶ, ହୀରାକୁଦ ପାଣି ଆନ୍ଦୋଳନ, ଧାନର ଅଭାବି ବିକ୍ରୀ ବିରୋଧରେ ଧାରଣା, ଜେଲ ଭରୋ, ଆଇନ ଅମାନ୍ୟ ଆନ୍ଦୋଳନ ଆଦିରେ ସେ ସାମିଲ ଥିଲେ । ଦେବାହାଲ, କଳାପାଣି, ଅତାବିରା ଆଦି ସ୍ଥାନରେ ଚାଷୀ ସମସ୍ୟା ତଥା ଧାନର ଅଭାବୀ ବିକ୍ରୀ ପ୍ରତିବାଦରେ ହୋଇଥିବା ଏøତିହାସିକ ରାସ୍ତାରୋକୋ ଆନ୍ଦୋଳନରେ ସାମିଲ ହୋଇଥିଲେ । ଗାଁ ଏବଂ ପରିବାର କୁ ଏକତା ସୂତ୍ର ରେ ବାନ୍ଧି ଥିଲେ । ନିତିନିଷ୍ଠ ତଥା ଜଣେ ଶାନ୍ତ ସରଳ ମେଳାପି ବ୍ୟକ୍ତି ଭାବରେ ସବୁ ମହଲରେ ତାଙ୍କ ପ୍ରତି ଶ୍ରଦ୍ଧା ଓ ସମ୍ମାନ ରହିଥିଲା । ମୁଖ୍ୟତଃ ଚାଷୀ ପରିବାରର ଯୁବକ ମାନଙ୍କୁ ସଂଙ୍ଗଠନରେ ସାମିଲ କରିବା ଦିଗରେ ତାଙ୍କର ଗୁରୁତ୍ୱପୂର୍ଣ୍ଣ ଯୋଗଦାନ ରହିଥିଲା । ସମାଜବାଦୀ ନେତା କିଶନ ପଟ୍ଟନାୟକ, ଯୋଗେନ୍ଦ୍ର ଯାଦବ, ମହେନ୍ଦ୍ର ସିଂ ଟିକାୟତ ପ୍ରମୁଖଙ୍କ ପ୍ରତ୍ୟକ୍ଷ ସଂସ୍ପର୍ଶରେ ଆସିଥିଲେ । ତାଙ୍କର ଦେହାନ୍ତ ଖବର ପାଇବା ପରେ ସଙ୍ଗଠନରେ ଶୋକ ପ୍ରକାଶ ପାଇଛି । ଚାଷୀନେତା ଲିଙ୍ଗରାଜ, ଜୟ କିଷାନ ଆନ୍ଦୋଳନ ବରଗଡ଼ ଜିଲ୍ଳା ସଂପାଦକ ହର ବଣିଆ, କିଶୋର ସାହୁ, ସୁରେନ୍ଦ୍ର ମେହେର, ସୀତାରାମ ମେହେର ପ୍ରମୁଖଙ୍କ ସମେତ ସଙ୍ଗଠନର କର୍ମୀମାନେ ତାଙ୍କର ଶେଷଦର୍ଶନ କରିବା ସହ ଅନ୍ତିମ ଯାତ୍ରାରେ ସାମିଲ ହୋଇଥିଲେ । ସେ ତାଙ୍କ ପଛରେ ପୁଅ କେଶବ ଓ ଦୁଇ ଝିଅଙ୍କୁ ଛାଡ଼ି ଯାଇଛନ୍ତି ।
